กลยุทธ์ชนะการเมืองเดือด
บล.ทิสโก้ ฟันธง หุ้นปรับฐาน ส.ค.-ก.ย. รอซื้อแถว 1,360 จุด แนะกลยุทธ์ลงทุนฝ่าการเมืองร้อนแรง
29 ต.ค. 2565

บล.ทิสโก้ ฟันธง หุ้นปรับฐาน ส.ค.-ก.ย. รอซื้อแถว 1,360 จุด แนะกลยุทธ์ลงทุนฝ่าการเมืองร้อนแรง 
นายวิวัฒน์ เตชะพูลผล รองกรรมการผู้จัดการ บล.ทิสโก้ เปิดเผยในการสัมมนา “กลยุทธตลาดหุ้นไทยไตรมาส 3” ว่า ตลาดหุ้นไทยมีโอกาสปรับฐานอีกครั้งในช่วงเดือน ส.ค.-ก.ย. 2556 โดยประเมินแนวรับสำคัญที่ 1,360 จุด แต่หากหลุดก็ให้แนวรับใหม่ที่ 1,300 จุด ตอบรับปัจจัยทั้งในประเทศและต่างประเทศ 
สำหรับกลยุทธ์การลงทุนในช่วงเดือน ก.ค.จะแกว่งตัวออกด้านข้าง ในกรอบ 1,400-1,500 จุด ช่วงนี้แนะนำนักลงทุนให้ถือเงินสดเพิ่มขึ้น เนื่องจากตลาดจะปรับฐานอีกครั้งในช่วงเดือน ส.ค.และ ก.ย. โดยเฉพาะในเดือน ก.ย.นักลงทุนต้องติดตามทั้งปัจจัยทางการเมืองในประเทศ และสภาพคล่องในตลาดโลก 
อย่างไรก็ตาม ทิสโก้ มองว่า ตลาดจะมีความเสี่ยงอีกไม่มากนัก ระดับ 1,360 จุด เนื่องจากปัจจัยพื้นฐานเศรษฐกิจไทยยังดีอยู่ ขณะที่กำไรของบริษัทจดทะเบียนก็ยังเติบโตได้อย่างต่อเนื่อง ซึ่งตลาดหุ้นไทย ณ ระดับดังกล่าวจะมีค่าพี/อีที่ 13 เท่า 
นายวิวัฒน์แนะนำการลงทุนในกลุ่มหุ้นที่ยังคาดว่าผลประกอบการจะออกมาดี อย่างเช่นกลุ่มธนาคาร อาทิ ธนาคารไทยพาณิชย์ (SCB) ธนาคารกสิกรไทย (KBANK) กลุ่มพลังงาน โดยเฉพาะเครือ ปตท. (PTT) กลุ่มอสังหาริมทรัพย์ เช่น บริษัท แอล.พี.เอ็น.ดีเวลลอปเมนท์ (LPN) บริษัท แสนสิริ (SIRI) และหุ้นที่มีแนวโน้มปันผลดี ได้แก่ บริษัท แอดวานซ์ อินโฟร์ เซอร์วิส (ADVANC) บริษัท ท่าอากาศยานไทย (AOT)
แนวโน้มปีนี้ บล.ทิสโก้ ได้ปรับเป้าหมายดัชนีหุ้นลงมาที่ 1,550 จุด จากเดิมคาดไว้ที่ 1,650 จุด หลังจากสภาพคล่องในตลาดหดตัวลงจากเม็ดเงินของต่างชาติที่ไหลออกไป หลังจากเห็นภาพภาวะเศรษฐกิจสหรัฐมีแนวโน้มฟื้นตัวอย่างต่อเนื่อง ส่งผลให้นักลงทุนต่างชาติเริ่มมีการดึงเงินกลับ รวมทั้งคาดการณ์ว่าสหรัฐจะมีการปรับลดการอัดฉีดเงินกระตุ้นเศรษฐกิจ (คิวอี) และเศรษฐกิจจีนที่เริ่มชะลอการเติบโตลงหลังเกิดปัญหาภาวะสภาพคล่องตึงตัว
ด้านนายเกียรติศักดิ์ เจนวิภากุล กรรมการผู้จัดการสายงานวิจัย บริษัทหลักทรัพย์ ไทยพาณิชย์ กล่าวว่า ให้ติดตามภาวะตลาดในช่วงเดือน ส.ค.นี้ ที่จะมีการเปิดประชุมสภาสมัยสามัญ อาจจะมีประเด็นทางการเมืองเข้ามาเป็นปัจจัยกดดันในการลงทุน แต่ในไตรมาส 4 เชื่อว่าบรรยากาศการลงทุนจะดีขึ้น โดยยังคงเป้าหมายดัชนีปลายปีนี้ที่ 1,500 จุด